《送田万陶教谕之沙县》
明代·杨荣

田君性质淳且良，早年力学攻文章。晓窥芸简碧窗静，夜对兰灯清漏长。

平生卓荦有高志，淬拭青萍不轻试。韬藏宝匣几经年，时有辉光动星纬。

秋风藩省棘闱开，扬眉吐气争先魁。九重霄汉翔凤羽，云程千里驰龙媒。

一朝飞步上京国，拟向彤墀献三策。日华五色过眼迷，乙榜登名众皆惜。

圣恩抡选重才贤，成均三载加精研。谁知富贵自先定，科名特达非偶然。

拜官再向黉宫里，得此欣然为亲喜。封章恳款动渊衷，锡命南行近闾里。

都门草绿春日明，临岐使我不胜情。官河水满快征棹，指日诸生相拜迎。

东风吹雨润芹藻，泮水优游景逾好。亲闱迎养足欢娱，遥想蓝舆到官早。

颜童发白八十龄，年来况喜身康宁。公馀娱侍有真乐，不羡富贵兼功名。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。